Mis sai Eesti krooni kattevarast pärast Eesti liitumist euroalaga?  Eurosüsteemi liikmena jääb Eesti Pangale kohustus kindlustada raha- ja pangandussüsteemi toimimine Eestis. Sama põhimõte kehtib ka kõigis teistes eurosüsteemi liikmesriikides.  Oluline on rõhutada, et Eestis käibiv sularaha tuleb  tagada eurosüsteemi kuuluva Eesti Panga ja mitte Euroopa Keskpanga varadega Sama kehtib kommertspankade Eesti Pangas hoitavate vahendite ja kohustusliku reservi kohta - Eesti Pangas hoiustatud raha tagatiseks peavad olema Eesti Panga varad. Nii nagu Eesti Pank tagas krooni ringluse, tuleb nüüd tagada euro ringlus. Euro emiteerijaks Eestis jääb Eesti Pank, kuid emissioon toimub Euroopa Keskpanga loal. Seega on ka euroalal Eesti Panga varad vajalikud, et tagada käibiva raha ning pangandussüsteemi toimimine.